Bloudisselvergiftiging | Landbou
Daar groei baie bloudissels tussen my lusern. Kan die plante vergiftiging veroorsaak as ek die lusern baal?
Argemone spesies of bloudissel – Engels: Prickly poppy, Mexican poppy, is eenjarige of meerjarige eksotiese vuilgoed. Die plant kan tot een meter hoog groei. Die plante kom algemeen voor op ou lande, lusern weiding, koringlande en langs paaie.
Die plant bevat die toksien isokinolien alkaloïede, berberien en protopien, terwyl sanguinarien en dihidrosanguinarien in die sade voorkom.
Hierdie plante is baie onsmaaklik en vergiftiging van diere vind selde plaas. Gevalle waar vergiftiging wel aangemeld is, is waar daar baie sydissels in die lusern voorgekom het en beeste vir ‘n paar maande daarmee gevoer is.
Die beeste ontwikkel erge onderhuidse swelsels op die onderste gedeelte van die liggaam, word maer en vrek. Erge vog aansameling vind in die liggaamsholtes plaas en diere haal moeilik asem. Die spiere word ook aangetas.
As die bloudisselsaadjies in koring te lande kom, en brood word van die meel gemaak, kan mense gloukoom en epidemiese “dropsy” ontwikkel. Vleis van skape wat aan bloudisselvergiftiging gevrek het, is oor ‘n periode van 3 maande deur mense geëet en twee uit 5 kinders is dood a.g.v. hartaantasting.Bron
Kellerman, T.S, Coetzer, J.A.W, Naude, T.W and Botha, C.J. 2005. Plant poisonings and mycotoxicosis of livestock in Southern Africa. Oxford University Press. ISBN 978 0 19 576613
Saamgestel deur dr. Faffa Malan, Veeartskonsultant (dokfaffa@nashuaisp.co.za)
Een kommentaar op “Bloudisselvergiftiging”
Hi daar. Wat kan mens gebruik om dit dood te maak en nie jou loesern skade bring nie?
21 September 2017 at 17:07